| How to read a taxoboxHow to read a taxobox**芥花籽** |
| --- |
| 芥花籽芥花籽 |
|
| **物種分類** |
| 

|
|  |
|
|
| 界 | 植物界 |
|
| （未分級） | 開花植物 |
|
|
|
| 門 | 被子植物門 |
|
|
|
|
|
| （未分級） | 真雙子葉植物 |
|
| 綱 | 雙子葉植物綱 |
|
|
| （未分級） | 薔薇類植物 |
|
|
| 目 | 十字花目 |
|
|
|
|
|
|
|
|
| 科 | 十字花科 |
|
|
|
|
|
| 屬 | 蕓薹屬 |
|
|
|
|
|
|
|
| 種 | **芥花籽** |
|

 |
|
| 二元學名 |
| ***Brassica napus***L. 1753 |
|
|
|
|
|
|
|
|
|
|
|
|
|
|
|

**芥花籽**（粵拼：gaai3 faa1 zi2；學名：***Brassica napus***），又叫**油菜籽**（jau4 coi3 zi2），係開花植物中嘅十字花科蕓薹屬二年生草本植物，開好多細朵淺黃色花，係食油來源一種，製成品叫芥花籽油。作爲油料作物，芥花籽喺世界各地都有種，比如亞洲、歐洲、紐西蘭等，係世界第三大植物油來源。喺英文，芥花籽嗌「rapeseed」，其中嘅「rape」來源於蕓薹（*Brassica rapa*），呢個種下面既有油菜又有白菜。芥花籽喺1753年由林奈起學名。

品種
--

芥花籽分兩種，**大油菜**同**小油菜**，小油菜原產地中海沿岸到中亞高原地帶，佢嘅花係黃色，而啲籽係赤褐色，所以又嗌做**赤種**、**帚種**。大油菜又嗌**西洋種**、**朝鮮種**、**黑種**，原產北歐斯間地那維亞半島到西伯利亞、高加索地區，花都係黃色，不過帶少少青，而啲籽係黑褐色。由於遺傳變異，有啲大油菜開嘅係白花。雖然大油菜嗌做朝鮮種，實質上佢係直到1960年代初先開始喺韓國作爲主要油料作物而廣泛種植。喺早春時開喺河邊、河床類似油菜花嘅植物，唔係芥花籽，而係芥菜。

唔同種嘅油菜有唔同嘅特點，由於大油菜大樖啲，片葉闊大啲，啲籽嘅含油量豐富，所以係主要推廣品種。不過大油菜之下亦分有好多個種類，佢哋嘅感光性、感溫性都唔同，要產量大、品質好、耐寒、耐濕、生得快先爲之良種。

濟州島嘅油菜花田
基因組構成上，芥花籽屬於異源四倍體（複二倍體），換言之，芥花籽實質係雜交種，佢有兩對來源唔同嘅染色體，其中一對來源蕓薹（*B.rapa*），另一對來源甘藍（*B.oleracea*）。由於芥花籽係蕓薹屬，有個U三角（中文：U三角）嘅理論表明而家嘅蕓薹屬作物都係由三種蕓薹屬植物雜交而成。

樣
-

條梗（gwaang2）高30─150厘米，表面光滑，綠色。啲葉披針形，不過葉尖鈍。條梗下面啲葉，葉柄長，葉緣有比較深嘅裂紋；而梗上面嘅葉，無葉柄，包住條梗來生，而葉尖比較尖細，呢個就係同佢似樣嘅芥菜所唔同之處。大油菜嘅葉嘅質地係比較厚嘅革質，表面有層蠟質物，而小油菜嘅葉係淡綠色，葉肉就唔係革質嘅，葉面亦無蠟質物。一條菜梗可以生30─50片葉，而啲花係總狀花序，花菻（lam1）由菜梗叾（duk1）頂係噉生，生到落後就會開花。花係單瓣嘅，而支花梗可以生到10厘米長。單朵花可以有一厘米直徑大，花瓣同花萼都係分爲四片，有雄蕊六條、雌蕊一條、蜜腺四條。未開時花萼包住朵花，開後四片花萼會對應喺四片花瓣下面。籽莢長八厘米，圓筒形，個筒有條縫合綫，等籽莢熟咗時，條縫合綫會打開，啲籽就會散落泥。

用途
--

喺蜂業，油菜花係緊要嘅蜜源。芥花籽本身可以做肥，比如啲農民割咗秋禾後，會喺田度撒菜籽，由佢生成一片油菜花田，到來年花期一過，鋤地時將呢啲菜鋤入泥，噉就可以肥田喇。芥花籽可以食，不過有啲芥花籽嘅葉度有層白蠟粉，所以一般食嘅係菜薳（coi3 jyun5）。同時亦係種好緊要嘅油料作物，佢製成嘅食用油嘅消費量喺世界上排名前三，喺中國則排喺大豆油同棕櫚油之後，係第三大植物油。榨油時係榨佢啲籽，所以呢啲脂肪油嗌做菜籽油、菜種油、芥花籽油。菜籽油除咗可以食，亦可以做發動機潤滑油、生物柴油、軟膏基劑、同埋油性注射液嘅溶劑。不過一般嘅菜籽油含有芥子油苷（英文：Glucosinolate）（又叫硫苷）同芥酸（Erucic acid），傳統菜籽油有好大酖（zam6）味，兼且入口苦澀（gip3），就係因爲有1%～2%嘅芥子油苷，而且呢種苷有毒，會傷到甲狀腺、肝；而芥酸係種脂肪酸，含量高過30%，亦對人體有害，會損害心臟。正因爲佢大味，兼食多唔好，舊時美加無人食呢種油，浄係搦去工業用，比如潤滑機器。

二戰時，北美需要大量菜籽油做潤滑油，而亞歐度斷貨，於是加拿大開始大量種油菜，戰後唔使咁多潤滑油，於是油菜改爲做飼料，但因爲味大，餼唔到畜牲，於是啲科學家去搵低硫苷品種嘅油菜，然後用雜交育種嘅方式培育出新品種。1978年，加拿大爲新種註冊咗商標「Canola」，呢種油嗌做加拿大芥花油、雙低菜籽油、或者音譯爲卡羅拉油。新種嘅芥花油無論芥酸定芥子油苷都係低含量，其中芥酸量喺2%以下、芥子油苷低於30毫摩爾/克，所以相比一般嘅菜籽油健康好多，同時啲味亦清淡好多。「Canola」係個專門商標，之所以起噉嘅名，除咗表示係新種，亦有個避忌：一般嘅菜籽油英文叫rapeseed oil，衰在個rape好易睇成解做「強姦」嗰個rape，實質上呢個rape來源自拉丁學名嘅rapa（蕓薹）；而舊時菜籽油作爲工業用油，令美加民眾覺得唔係人食嘅。就係噉，費事啲人誤會，加拿大油菜協會（Rapeseed Association of Canada）起咗個名做Canola，由Can（加拿大噉解）同ola（油噉解）合成，亦有人解讀成Can（Canadian，加拿大）o（oil，油）l（low，低）a（acid，酸）做「低酸加拿大油」。

生物柴油
----

油菜花田
芥花籽油可以作爲燃料，整成生物柴油，可以用喺供暖系統，或者溝咗石油之後用喺摩托度。生物柴油可以唔溝嘢就用喺新淨嘅發動機度，又唔會損害機器；而一般來講係喺石油柴油度溝入2%─20%之間嘅生物柴油來用。不過用芥花籽油整成嘅生物柴油，成本比較高，種植、榨取、煉油嘅使費都好貴，呢種新興能源嘅成本始終高過化石能源，所以直到而家生物柴油未有咁普遍應用。喺歐洲，啲人好睇好芥花籽油，歐洲生物柴油嘅原料有80%源自芥花籽，有部分原因來自於，相比其他油源，如大豆油，喺單位土地面積上，芥花籽嘅產出油量更加之高，而最主要嘅原因在於，喺各類植物油中，芥花籽油嘅凝膠成份最少。歐盟估計2010年─2011年期間有66%嘅芥花籽油用咗去整生物柴油。

芥花籽係需氮量較大作物，種時要落高濃度氮肥，不過氮肥會轉化出一氧化二氮，呢種氣體係犀利過二氧化碳好多嘅溫室氣體，造成嘅溫室效果係二氧化碳嘅296倍。而家推算施畀芥花籽嘅氮肥中有3─5%嘅氮轉化爲一氧化二氮。

產量
--

芥花籽最多生產地區  
（百萬噸）| 國 | 1965 | 1975 | 1985 | 1995 | 2000 | 2005 | 2007 | 2009 | 2011 | 2012 | 2013 |
| --- | --- | --- | --- | --- | --- | --- | --- | --- | --- | --- | --- |
| 加拿大 加拿大 | 0.5 | 1.8 | 3.5 | 6.4 | 7.2 | 9.4 | 9.6 | 11.8 | 14.2 | 15.4 | 17.9 |
| 中國 中國 | 1.1 | 1.5 | 5.6 | 9.8 | 11.3 | 13.0 | 10.5 | 13.5 | 13.4 | 14.0 | 14.4 |
| 印度 印度 | 1.5 | 2.3 | 3.1 | 5.8 | 5.8 | 7.6 | 7.4 | 7.2 | 8.2 | 6.8 | 7.8 |
| 德國 德國 | 0.3 | 0.6 | 1.2 | 3.1 | 3.6 | 5.0 | 5.3 | 6.3 | 3.9 | 4.8 | 5.8 |
|  法國 | 0.3 | 0.5 | 1.4 | 2.8 | 3.5 | 4.5 | 4.7 | 5.6 | 5.4 | 5.5 | 4.4 |
| 澳洲 澳洲 | <0.007 | <0.06 | 0.1 | 0.6 | 1.8 | 1.4 | 1.1 | 1.9 | 2.4 | 3.4 | 4.1 |
| 波蘭 波蘭 | 0.5 | 0.7 | 1.1 | 1.4 | 1.0 | 1.4 | 2.1 | 2.5 | 1.9 | 1.9 | 2.7 |
|  烏克蘭 | <0.007 | <0.06 | <0.03 | <0.1 | 0.1 | 0.3 | 1.0 | 1.9 | 1.4 | 1.2 | 2.4 |
| 英國 英國 | <0.007 | 0.06 | 0.9 | 1.2 | 1.2 | 1.9 | 2.1 | 2.0 | 2.8 | 2.6 | 2.1 |
| 捷克 捷克 | 0.07 | 0.1 | 0.3 | 0.7 | 0.8 | 0.7 | 1.0 | 1.1 | 1.0 | 1.1 | 1.4 |
| 俄羅斯 俄羅斯 | N/A | N/A | N/A | 0.1 | 0.1 | 0.3 | 0.6 | 0.7 | 1.1 | 1.0 | 1.4 |
| 美國 美國 | <0.007 | <0.06 | <0.03 | 0.2 | 0.9 | 0.7 | 0.7 | 0.7 | 0.7 | 1.1 | 0.9 |
|  羅馬尼亞 | 0.01 | 0.02 | 0.04 | 0.04 | 0.1 | 0.1 | 0.4 | 0.6 | 0.7 | 0.2 | 0.7 |
| 丹麥 丹麥 | 0.05 | 0.1 | 0.5 | 0.3 | 0.3 | 0.3 | 0.6 | 0.6 | 0.5 | 0.5 | 0.7 |
|  白俄羅斯 | N/A | N/A | N/A | 0.03 | 0.07 | 0.1 | 0.2 | 0.6 | 0.4 | 0.7 | 0.7 |
| 立陶宛 立陶宛 | N/A | N/A | N/A | 0.02 | 0.1 | 0.2 | 0.3 | 0.4 | 0.5 | 0.6 | 0.5 |
|  匈牙利 | 0.008 | 0.1 | 0.1 | 0.1 | 0.2 | 0.3 | 0.5 | 0.6 | 0.5 | 0.4 | 0.5 |
| **全球總計** | 5.2 | 8.8 | 19.2 | 34.2 | 39.5 | 46.4 | 50.5 | 61.6 | 62.5 | 64.8 | 72.5 |
| 來源：聯合國糧食及農業組織（FAO） |

相
-

* 花花
* 菜梗菜梗
* 葉葉
* 油菜花田油菜花田
* 籽莢同啲籽籽莢同啲籽

參考
--

1. ↑  "Brassica napus information from NPGS/GRIN" (英文). www.ars-grin.gov. 原著喺2015年9月24號歸檔. 喺2008年3月27號搵到.
2. ↑  "Oilseeds: World Markets and Trade | USDA FAS". Fas.usda.gov. 原著喺2012年5月19號歸檔. 喺2012年4月28號搵到.
3. ↑  The Plant List (2010年). "*Brassica napus*" (英文). 喺2014年11月27號搵到.
4. 1 2 3 4 5  〈油菜〉. 認識植物. 喺2015年2月6號搵到.
5. ↑  李宗芸 (2002年). 〈基因組原位雜交辨別蕓薹屬異源四倍體AA、BB、CC基因組研究〉. 維普網. 喺2015年1月6號搵到.
6. ↑  芥花籽唔係菜心，兩者物種唔同。芥花籽嘅學名係*Brassica napus*，菜心嘅學名係*Brassica rapa var. parachinensis*，從學名度睇出，菜心係蕓薹下嘅一個品種，可以成樖食。
7. 1 2 3 4  〈走近加拿大芥花油〉. 搜狐資訊. 2014年1月8號. 喺2015年1月6號搵到.
8. 1 2 3 4 5  方舟子 (2014年7月10號). 〈方舟子：菜籽油濃香並非好事〉. 基因農業. 原著喺2015年5月23號歸檔. 喺2015年1月6號搵到.
9. 1 2  〈芥花油（Canola oil）的前世今生〉. 《知乎》. 2018年7月28號. 喺2019年8月12號搵到.
10. ↑  Barbara Mikkelson (2005年12月30號). "Canola Oil and Rape Seed" (英文). Snopes.com. 喺2015年1月6號搵到.
11. ↑  "What is Canola?" (英文). Canola Council of Canada. 喺2015年1月6號搵到.
12. 1 2  "Mustard Seed Rapeseed Canola, Mustard Seed Oil". Agricommodityprices.com. 原著喺2012年3月6號歸檔. 喺2012年4月22號搵到.
13. ↑  Marlo Lewis (2007年11月12號). "Biofuel mandates cause global warming, scientists say" (英文). Openmarket.org. 原著喺2014年2月2號歸檔. 喺2014年12月28號搵到.
14. ↑  FAOSTAT. 聯合國糧食及農業組織.

連出去
---


維基同享有多媒體嘅嘢：  
**Brassica napus**

維基物種有資料講：***Brassica napus***

* 邱園; 哈佛大學; 澳洲植物名稱索引 (編). "Brassica napus". 《國際植物名稱索引》. 喺2013年9月6號搵到.
* 美國農業部（USDA GRIN）嘅植物分類